《泰清宫观云气烹茶放歌》
清代·黄合初

泰清仙界云轮囷，群峰滉洋悬无垠。呼朋拂袖历磴上，万象一白迷鸿钧。

麻姑池畔鸳鸯井，泉香而洌汲修绠。携来古鼎试烹茶，雀舌乳花泛清影。

我亦自信有仙缘，几番杖策来层巅。餐霞吸露润诗腑，吟破白云枕石眠。

挂瓢久熟胡麻饭，食之能令筋骨健。五体清凉百病除，何须八石经时炼。

白云涧内白云深，云静天青涧壑沈。茶罢天风吹飒飒，好听松梢万叶吟。

作者简介：黄合初，字超然。成都武侯祠道士。有《听鹂馆诗钞》。